	
ՀԻՄՆԱՎՈՐՈՒՄ
ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2006 ԹՎԱԿԱՆԻ ՀՈՒՆՎԱՐԻ 26-Ի ԹԻՎ 346-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ

Ընթացիկ իրավիճակը և նախագծի ընդունման անհրաժեշտությունը․ Հայաստանի Հանրապետության կառավարության 2006 թվականի հունվարի 26-ի թիվ 346-Ն որոշման մեջ փոփոխություն կատարելու մասին ՀՀ կառավարության որոշման նախագծի (այսուհետ՝ Նախագիծ) մեջ փոփոխություն կատարելը պայմանավորված է, այն հանգամանքով, որ Հայաստանի Հանրապետության կառավարության 2006 թվականի հունվարի 26-ի թիվ 346-Ն որոշման (այսուհետ՝Որոշում) 1-ին կետի համաձայն՝ պետական կառավարման համակարգի մարմինների ենթակայության պետական ոչ առևտրային կազմակերպություններին անհատույց օգտագործման իրավունքով հանձնված շենքերն ու շինությունները (տարածքները), ներառյալ դրանց զբաղեցրած և սպասարկման համար անհրաժեշտ հողամասերը, հանձնվում են Հայաստանի Հանրապետության տարածքային կառավարման և ենթակառուցվածքների նախարարության պետական գույքի կառավարման կոմիտեի (այսուհետ՝ կոմիտե) տնօրինությանը։
Գյումրի քաղաքի Տերյան 6գ հասցեում գտնվող «Գյումրի քաղաքի երեխաների սոցիալական հոգածության կենտրոն» պետական ոչ առևտրային կազմակերպությունը ընդգրկված է Որոշման հավելված 2-ում՝ պետական մարմինների և մարզպետարանների ենթակայության պետական ոչ առևտրային կազմակերպություններին, պետական մասնակցությամբ առևտրային կազմակերպություններին անհատույց օգտագործման իրավունքով հանձնված պետական սեփականություն հանդիսացող անշարժ գույքի (որոնք չունեն անշարժ գույքի նկատմամբ սեփականության իրավունքի պետական գրանցում) ցանկում՝ «Աշխատանքի և սոցիալական հարցերի նախարարություն» տողում։ 
Որոշման 3-րդ կետի 2-րդ ենթակետի համաձայն՝ պետական մարմինների ղեկավարները մինչև 2028 թվականի հունիսի 1-ը պարտավոր են իրականացնել սույն որոշման հավելված 2-ով հաստատված ցանկում ընդգրկված սեփականության իրավունքի պետական գրանցում չունեցող անշարժ գույքի նկատմամբ Հայաստանի Հանրապետության օրենքով սահմանված կարգով գույքային իրավունքների պետական գրանցման աշխատանքները և հանձնել կոմիտեի տնօրինությանը։ Հարկ է նշել, որ այս պայմաններում Որոշման 2-րդ կետի պահանջների կատարումը Աշխատանքի և սոցիալական հարցերի նախարարության (այսուհետ՝ Նախարարություն) կողմից Գյումրի քաղաքի Տերյան 6գ հասցեում գտնվող շինության մասով դառնում է ոչ հնարավոր, քանի որ, Շիրակի մարզի Գյումրի համայնքի ղեկավարի 2024 թվականի հունվարի 29-ի 239-Ա որոշման համաձայն՝ Գյումրի քաղաքի Տերյան փողոցի N 6գ հասցեի 801․8 քառակուսի մետր մակերեսով համայնքապատկան հողամասը և նրա վրա ինքնակամ կառուցված 205․63 քառակուսի մետր ներքին մակերեսով երեխաների սոցիալական հոգածության կենտրոնը համարվել է համայնքի սեփականություն և ճանաչվել է օրինական։
Այնուհետև, Շիրակի մարզի Գյումրի համայնքի ղեկավարի փետրվարի 5-ի 304-Ա որոշման 1-ին կետի հիման վրա Գյումրի քաղաքի Տերյան փողոցի N 6գ հասցեի 801․8 քառակուսի մետր մակերեսով համայնքապատկան հողամասին և նրա վրա ինքնակամ կառուցված 205․63 քառակուսի մետր ներքին մակերեսով երեխաների սոցիալական հոգածության կենտրոնին տրամադրվել է հասցե՝ ՀՀ Շիրակի մարզ, Գյումրի ք․, Վ․ Տերյան փողոց, 6/4 շինություն։
Վերոնշյալ որոշումների հիման վրա Կադաստրի կոմիտեն 2024 թվականի մայիսի 2-ին իրականացրել է անշարժ գույքի նկատմամբ իրավունքի պետական գրանցում (Գյումրի համայնքի ղեկավարի որոշումները և անշարժ գույքի նկատմամբ իրավունքի պետական գրանցման վկայականը կցվում են)։
Առաջարկվող կարգավորման բնույթը. Հիմք ընդունելով այն հանգամանքը, որ Գյումրի քաղաքի Տերյան 6գ հասցեի նկատմամբ արդեն գրանցվել է Գյումրի համայնքի սեփականությունը, Նախագծով առաջարկվում է ՀՀ կառավարության 2006 թվականի հունվարի 26-ի թիվ 346-Ն հրամանի Հավելված 2-ում կատարել փոփոխություն՝ մասնավորապես՝ ուժը կորցրած ճանաչել «ՀՀ աշխատանքի և սոցիալական հարցերի նախարարություն» բաժնի «Գյումրի քաղաքի երեխաների սոցիալական հոգածության կենտրոն, ՊՈԱԿ Գյումրի, Տերյան 6գ» տողը։
Ակնկալվող արդյունքը. Նախագծի ընդունման արդյունքում Որոշումը կհամապատասխանեցվի փաստացի առկա իրավիճակին, քանի որ ներկայումս Գյումրի քաղաքի Տերյան 6գ հասցեում գտնվող շինությունը հանդիսանում է համայնքային սեփականություն, սակայն դեռևս ընդգրկված է Որոշման պետական մարմինների և մարզպետարանների ենթակայության պետական ոչ առևտրային կազմակերպություններին, պետական մասնակցությամբ առևտրային կազմակերպություններին անհատույց օգտագործման իրավունքով հանձնված պետական սեփականություն հանդիսացող անշարժ գույքի (որոնք չունեն անշարժ գույքի նկատմամբ սեփականության իրավունքի պետական գրանցում) ցանկում։
Միաժամանակ, Նախագծի ընդունումը հնարավորություն կտա իրականացնել ՀՀ Շիրակի մարզ, Գյումրի ք․, Տերյան 6/4 հասցեի անշարժ գույքի դուրսգրումը «Շիրակի երեխայի խնամքի կենտրոն» պետական ոչ առևտրային կազմակերպության հաշվեկշռից։ 
Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ
[bookmark: _GoBack]Նախագծի ընդունումը բխում է Կառավարության 2021-2026 թթ. ծրագրի «Պետական գույքի արդյունավետ կառավարում» 6.7-րդ բաժնի դրույթներից․ մասնավորապես՝  բացահայտվելու են պետական գույքի օգտագործումը կանոնակարգող իրավական ակտերի պահանջներից շեղումները, խախտումները և դրանց պատճառած վնասը, ինչպես նաև օգտագործման արդյունավետության մակարդակը և դրա միտումները․ առաջարկություններ են ներկայացվելու պետական գույքի արդյունավետության բարձրացման վերաբերյալ:
 Նախագծի մշակման գործընթացում ներգրավված ինստիտուտները և անձինք.
Նախագիծը մշակվել է ՀՀ աշխատանքի և սոցիալական հարցերի նախարարության կողմից։ 
Նախագծի ընդունման կապակցությամբ լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները.
Նախագծի ընդունման դեպքում պետական կամ տեղական ինքնակառավարման մարմնի բյուջեում ծախսեր և եկամուտների ավելացում կամ նվազեցում չի առաջանում:
